*Apstiprināts ar Saeimas Administrācijas ģenerālsekretāra*

*2024. gada 24. septembra rīkojumu Nr. 711.12-91-14/24*

*“Par Saeimas nama Jēkaba ielā 11, Rīgā telpas daļas nomu (apakšnoma)”*

*izveidotās komisijas 2024. gada 25. septembra lēmumu*

**NOLIKUMS**

Telpas daļas iznomāšanai pārtikas tirdzniecības pašapkalpošanās kioska/-u uzstādīšanai

1. **Vispārīgie nosacījumi**
	1. Telpas daļas iznomāšanas mērķis – nodrošināt kvalitatīvu pārtikas iegādāšanās iespēju Saeimas deputātiem, darbiniekiem un apmeklētājiem.
	2. Nolikums “Telpas daļas iznomāšanas pārtikas tirdzniecības pašapkalpošanās kioska/-u uzstādīšanai nolikums” (turpmāk – Nolikums) izstrādāts saskaņā ar Publiskas personas finanšu līdzekļu un mantas izšķērdēšanas novēršanas likumu un Ministru kabineta 2018. gada 20. februāra noteikumiem Nr. 97 “Publiskas personas mantas iznomāšanas noteikumi”.
	3. Lai nodrošinātu informācijas publisku pieejamību, informācija par Nolikumā minēto telpas daļas nomas piedāvājumu ir elektroniski pieejama Latvijas Republikas Saeimas (turpmāk – Saeima vai Iznomātājs) tīmekļvietnē [www.saeima.lv](http://www.saeima.lv) un VAS “Valsts nekustamie īpašumi” tīmekļvietnē [www.vni.lv](http://www.vni.lv).
2. **Nomas priekšmets**
	1. Saeimas ēkā Jēkaba ielā 11, Rīgā tiek piedāvāts nomāt telpas daļu ar ierobežotu publisku pieejamību līdz 9 m2 platībā pārtikas tirdzniecības pašapkalpošanās kioska/-u uzstādīšanai, paredzot viena kioska uzstādīšanas platību līdz 3 m2. Ēka Jēkaba ielā 11, Rīgā, ir valsts nozīmes kultūras piemineklis (ēkas kadastra apzīmējums 0100 008 0056 001).
	2. Nolikuma 2.1. punktā norādītā Saeimas ēka ir kritiskās infrastruktūras objekts, kurā pastāv caurlaižu režīms. Nomniekam un tā personālam ir pienākums ievērot caurlaižu režīma noteikumus.
	3. Pēc nomas līguma noslēgšanas (līguma projekts Nolikuma pielikumā Nr. 2) nomniekam ik ceturksni Saeimai jāsedz šādi ar telpas daļas uzturēšanu saistīti izdevumi:
		1. nosacītā nomas maksa par telpas daļu, kas aprēķināta saskaņā ar Ministru kabineta 2018. gada 20. februāra noteikumu Nr. 97 “Publiskas personas mantas iznomāšanas noteikumi” 3. nodaļā minēto, t.i., par 1 m2 Jēkaba ielā 11, Rīgā – 4.47 EUR (četri *euro* un 47 centi) bez PVN mēnesī.
		2. maksājumi par patērēto elektroenerģiju (saskaņā ar skaitītāja rādījumiem).
	4. Nomas līguma termiņš – 24 mēneši ar tiesībām pagarināt vēl par periodu, kas nav garāks par 24 mēnešiem. Maksimālais iespējamais nomas periods – 48 mēneši.
	5. Iznomātājs visā nomas līguma termiņā nomnieka pārtikas tirdzniecības pašapkalpošanās kioskam/-iem nodrošina elektroenerģijas pieslēgumu.
3. **Pārtikas tirdzniecības pašapkalpošanās kioska/-u pakalpojumu sniegšanas nosacījumi**
	1. Nomnieks nodrošina pārtikas tirdzniecības pašapkalpošanās kioska/-u darbības nepārtrauktību, savlaicīgu tehnisko apkopi, regulāru tīrīšanu un uzkopšanu atbilstoši higiēnas prasībām, kā arī uzpildi ar nepieciešamajiem pārtikas produktiem. Nomniekam pēc iespējas jānodrošina pārtikas produktu iesaiņošanu ilgtspējīgā iepakojumā.
	2. Nomnieks nodrošina pieteikumā norādīto preču sortimentu.
	3. Norēķinus par pārtikas tirdzniecības pašapkalpošanās kioskā/-os iegādātajiem produktiem veic katrs pircējs individuāli.
	4. Nomnieks nodrošina iespēju norēķināties par iegādātajiem produktiem ar maksājumu karti.
4. **Prasības nomas pretendentam**
	1. Nomas pretendents normatīvajos aktos noteiktajā kārtībā ir reģistrēts Komercreģistrā vai līdzvērtīgā reģistrā ārvalstīs.
	2. Nomas pretendents ir reģistrēts Pārtikas un veterinārajā dienestā (turpmāk – PVD) vai ir PVD atzīts pārtikas aprites uzņēmums.
	3. Nomas pretendentam ir vismaz 12 mēnešu nepārtraukta pieredze pārtikas tirdzniecības pašapkalpošanās kiosku pakalpojumu sniegšanā.
	4. Nomas pretendentam nav nodokļu parādu, tostarp valsts sociālās apdrošināšanas obligāto iemaksu parādu, kas kopsummā pārsniedz 150 EUR, vai arī līdz nomas līguma slēgšanas tiesību piešķiršanai jāiesniedz Valsts ieņēmumu dienesta izdota lēmuma kopija par nodokļu samaksas termiņa pagarināšanu vai atlikšanu vai citi objektīvi pierādījumi par nodokļu parādu neesību.
	5. Nomas pretendents nomātajā telpas daļā un Saeimas ēkā apņemas ievērot Latvijas Republikā spēkā esošo normatīvo aktu prasības, tostarp, normatīvajos aktos noteiktās prasības pārtikas uzņēmumiem, kā arī darba aizsardzības un ugunsdrošības prasības.
	6. Nomas pretendentam un tā patiesā labuma guvējiem nav piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas, nav attiecināmi Starptautisko un Latvijas Republikas nacionālo sankciju likuma 11.1 panta pirmajā daļā minētie nosacījumi.
5. **Pieteikuma iesniegšana**
	1. Nomas pretendents līdz 2024. gada 3. oktobra plkst.16.00 iesniedz Saeimai pieteikumu, kurā iekļauj:
		1. atbilstoši Nolikuma pielikumam Nr. 1 aizpildītu pieteikuma formu, kurā norāda savus rekvizītus un kontaktinformāciju;
		2. saskaņā ar Nolikuma 4.3. punktu viena gada nepārtrauktas pakalpojumu sniegšanas pieredzes apliecinājumu, norādot pakalpojumu sniegšanas periodu un vietu;
		3. pārtikas tirdzniecības pašapkalpošanās kioska/-u vizualizāciju (iekļaujot aprakstu par iekārtu izmēriem, funkcionalitātēm, ja attiecināms) un piedāvāto kioskā pieejamo preču sortimentu.
	2. Nomas pretendents pieteikumu iesniedz papīra formā, nosūtot uz adresi Jēkaba ielā 11, Rīgā, LV-1811, ar norādi “Telpas daļas nomas pieteikums” vai parakstītu ar drošu elektronisko parakstu, nosūtot uz e-pasta adresi saeima@saeima.lv vai e-adresi.
	3. Pieteikumā iekļautajiem dokumentiem jābūt skaidri salasāmiem un bez labojumiem.
	4. Pieteikums jāiesniedz latviešu valodā.
	5. Nomas pretendents, iesniedzot pieteikumu, apliecina, ka pieteikuma iesniegšanas brīdī tam un tā patiesā labuma guvējiem nav piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas, nav attiecināmi Starptautisko un Latvijas Republikas nacionālo sankciju likuma 11.1 panta pirmajā daļā minētie nosacījumi.
6. **Pieteikuma vērtēšana**
	1. Pēc pieteikumu saņemšanas Saeimas izveidota komisija (turpmāk - Komisija) izvērtē nomas pretendentu un pieteikumu atbilstību Nolikuma un attiecināmo Latvijas Republikā spēkā esošo normatīvo aktu prasībām un saskaņā ar Nolikumā noteikto kārtību pieņem lēmumu par atlases rezultātiem.
	2. Komisijai ir tiesības pieņemt lēmumu iznomāt vairākiem pretendentiem telpu daļu, ņemot vērā pieteikumā norādīto sortimenta apjomu, kā arī pašapkalpošanās kioska funkcionalitātes ērtumu.
	3. Ja pieteikumā nav iekļauta Nolikuma 5.1. punktā minētā informācija, vai nomas pretendents vai tā iesniegtais pieteikums neatbilst Iznomātāja noteiktajām prasībām, Komisija pieņem lēmumu par pieteikuma noraidīšanu un to neizskata.
	4. Nomas pretendenta pieteikums var tikt noraidīts, ja nomas pretendents atbilst Ministru kabineta 2018. gada 20. februāra noteikumu Nr. 97 “Publiskas personas mantas iznomāšanas noteikumi” 14. vai 15. punkta prasībām.
	5. Ja nomas pretendentu izvērtēšanas laikā ir mainījušies faktiskie apstākļi Saeimas telpu iznomāšanā, tad Komisijai ir tiesības pieņemt lēmumu par nomas atlases izbeigšanu bez rezultāta.
	6. Pēc Nolikuma 6.1. punktā minētā lēmuma pieņemšanas Iznomātājs informē nomas pretendentu/-us par pieņemto lēmumu.
	7. Nomas pretendents/-i (uzņēmums un tā darbinieki), kurš/-i ieguvis/-uši tiesības slēgt nomas līgumu, tiek pārbaudīts atbilstoši Ministru kabineta 2021. gada 6. jūlija noteikumu Nr. 508 “Kritiskās infrastruktūras, tajā skaitā Eiropas kritiskās infrastruktūras, apzināšanas, drošības pasākumu un darbības nepārtrauktības plānošanas un īstenošanas kārtība” 16. punktam. Nomas pretendents/-i pēc Saeimas pieprasījuma iesniedz Saeimai pakalpojumu sniegšanā iesaistītā personāla sarakstu, norādot katras personas vārdu, uzvārdu un personas kodu. Pamatojoties uz kompetentās valsts drošības iestādes veiktās pārbaudes rezultātiem, ja atzinums ir negatīvs, Saeima ir tiesīga nomas pretendentam atteikt telpu daļas iznomāšanu.
	8. Saeima 10 (desmit) darbdienu laikā pēc nomas līguma noslēgšanas publicē vai nodrošina attiecīgās informācijas publicēšanu šī nolikuma 1.3. minētajās tīmekļvietnēs.
7. **Nomas objekta apskates vieta un laiks**
	1. Telpas daļu iespējams apskatīt, iepriekš vienojoties par konkrētu apskates laiku ar Saeimas kontaktpersonu – Saeimas Administrācijas Saimnieciskā nodrošinājuma nodaļas Ēku apsaimniekošanas un servisa dienesta vadītāju Elīnu Lasi (tālr. 67087383, e-pasts elina.lase@saeima.lv).

*Telpas daļas iznomāšanas nolikuma*

*Pielikums Nr. 1*

Latvijas Republikas Saeimai

Jēkaba ielā 11,

Rīgā, LV-1811

\_\_\_\_\_\_\_\_\_\_\_\_\_\_\_\_\_\_\_\_\_\_

(Nomas pretendenta nosaukums)

\_\_\_\_\_\_\_\_\_\_\_\_\_\_\_\_\_\_\_\_\_\_

(Juridiskā adrese)

\_\_\_\_\_\_\_\_\_\_\_\_\_\_\_\_\_\_\_\_\_\_

(Reģistrācijas Nr.)

\_\_\_\_\_\_\_\_\_\_\_\_\_\_\_\_\_\_\_\_\_\_

(Kontakttālrunis)

**Pieteikums telpas daļas nomai**

Piesakos nomāt telpas daļu \_\_ m2 platībā Saeimas ēkā Jēkaba ielā 11, Rīgā, LV-1811 pārtikas tirdzniecības pašapkalpošanās kioska izvietošanai.

Apliecinu, ka telpas daļa tiks nomāta un pārtikas iegādes pašapkalpošanās kioska pakalpojumi sniegti atbilstoši Latvijas Republikas Saeimas apstiprinātā Telpas daļas iznomāšanas nolikumā norādītajiem nosacījumiem.

*Pielikumā:*

1. Nomas pretendenta pieredzes apliecinājums, norādot pārtikas tirdzniecības pašapkalpošanās kioska atrašanās vietu, periodu u.tml.
2. Pārtikas tirdzniecības pašapkalpošanās kioska vizualizācija (iekļaujot aprakstu par iekārtu izmēriem, funkcionalitātēm, ja attiecināms) un piedāvātais preču sortiments.

\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(Vieta, datums) (Parakstīt tiesīgās personas[[1]](#footnote-1) amats, paraksts, paraksta atšifrējums)*

*Telpas daļas iznomāšanas nolikuma*

*pielikums Nr. 2*

**Telpas daļas nomas (apakšnoma) līgums (projekts)**

|  |  |
| --- | --- |
| Rīgā | *Līguma abpusējas parakstīšanas datums ir pēdējā pievienotā droša elektroniskā paraksta un tā laika zīmoga datums[[2]](#footnote-2)* |

**Latvijas Republikas Saeima**,nodokļu maksātāja reģistrācijas kods: 90000028300, adrese: Jēkaba ielā 11, Rīgā, LV -1811 (turpmāk – Iznomātājs) \_\_\_\_\_\_\_\_\_\_\_\_ \_\_\_\_\_\_\_\_\_\_\_\_ personā, kur\_ rīkojas, pamatojoties uz \_\_\_\_\_\_\_\_\_\_,no vienas puses, un

**\_\_\_\_\_\_\_\_\_\_**, reģistrācijas Nr. \_\_\_\_\_\_\_\_\_, juridiskā adrese: \_\_\_\_\_\_\_\_\_\_\_\_\_ (turpmāk –Nomnieks) \_\_\_\_\_\_\_\_\_\_\_\_ personā, kur\_ rīkojas, pamatojoties uz \_\_\_\_\_\_\_\_\_\_\_, no otras puses,

abi kopā turpmāk – Puses, un katrs atsevišķi – Puse,

pamatojoties uz Saeimas Administrācijas ģenerālsekretāra 2024. gada 24. septembra rīkojumu Nr. 711.12-91-14/24 “Par Saeimas nama Jēkaba ielā 11, Rīgā telpu daļas nomu (apakšnoma)”,

noslēdz šādu telpas daļas nomas līgumu (turpmāk – Līgums):

1. **Līguma priekšmets**
	1. Iznomātājs nodod, un Nomnieks pieņem nomas lietošanā nekustamā īpašuma Jēkaba ielā 11, Rīgā, LV-1811 (ēkas kadastra apzīmējums 0100 008 0056 001)[[3]](#footnote-3) (turpmāk – Objekts) nenorobežotu telpas daļu \_\_ m2 platībā (turpmāk – Telpas daļa) pārtikas tirdzniecības pašapkalpošanās kioska izvietošanai (turpmāk – Iekārta).
	2. Nomnieks Objekta Telpas daļu izmanto pārtikas tirdzniecības pašapkalpošanās kioska izvietošanai Objektā un tā darbības nodrošināšanai. Norēķinus par pārtikas tirdzniecības pašapkalpošanās kioskā iegādātajiem produktiem veic Iekārtas izmantotāji.
	3. Nomnieks izmanto Telpas daļu un veic saimniecisko darbību atbilstoši Latvijas Republikā spēkā esošajiem normatīvajiem aktiem.
	4. Nomnieks, parakstot šo Līgumu, apliecina, ka ir informēts, ka Objekts ir valsts nozīmes kultūras piemineklis. Visā Līguma darbības laikā Nomnieks ievēro Latvijas Republikā spēkā esošos normatīvos aktus kultūras pieminekļu aizsardzības jomā un tam ir saistoši Valsts kultūras mantojuma pārvaldes norādījumi par kultūras pieminekļu izmantošanu un saglabāšanu.
2. **Telpas daļas nodošanas un pieņemšanas kārtība**
	1. Iznomātājs Objekta Telpas daļu nodod, un Nomnieks to pieņem ar Telpas daļas nodošanas un pieņemšanas aktu, kuru Puses abpusēji paraksta Līguma 9.1.1. un 9.1.2. punktā norādīto Pušu kontaktpersonu saskaņotā datumā un laikā.
	2. Telpas daļa Nomniekam ir ierādīta un zināma un Nomnieks to pieņem tādā stāvoklī, kādā tā atrodas Telpas daļas nodošanas un pieņemšanas akta parakstīšanas brīdī.
	3. Nomniekam ir tiesības piekļūt Telpas daļai un izvietot tajā Iekārtu pēc Līguma 2.1. punktā norādītā Telpas daļas nodošanas un pieņemšanas akta abpusējas parakstīšanas.
	4. Līguma 8.2. punktā norādītajā Telpas daļas nomas termiņa pēdējā dienā Nomnieks nodod Objekta Telpas daļu atpakaļ Iznomātājam, Pusēm parakstot attiecīgu aktu par Telpas daļas nodošanu atpakaļ Iznomātājam.
	5. Nomnieks Telpas daļu nodod atpakaļ Iznomātājam atbrīvotu no Iekārtas un ne sliktākā stāvoklī, kādā Telpas daļa tika saņemta, ņemot vērā tās dabisko nolietojumu.
	6. Ja Telpas daļas stāvoklis līdz tās nodošanai atpakaļ Iznomātājam ir pasliktinājies, izņemot tās dabisko nolietojumu, Puses to fiksē attiecīgajā aktā par Telpas daļas nodošanu atpakaļ Iznomātājam un vienojas par summu, kāda Nomniekam jāatlīdzina Iznomātājam saistībā ar Telpas daļas iepriekšējā stāvokļa atjaunošanu.
	7. Telpas daļa uzskatāma par nodotu Iznomātājam, ja Telpas daļas nodošanas atpakaļ Iznomātājam akts ir abpusēji parakstīts.
3. **Nomas maksa un norēķinu kārtība**
	1. Kopējā nomas maksa ceturksnī par Līguma 1.1. punktā norādīto Objekta Telpas daļu ir \_\_ EUR (\_\_\_ *euro* un \_\_ centi) bez pievienotās vērtības nodokļa (turpmāk – PVN). Nomas maksa mēnesī par Līguma 1.1. punktā norādītā Objekta Telpas daļu ir \_\_\_ EUR (\_\_\_ *euro* un \_\_ centi) bez PVN par \_\_\_ m2.
	2. Nomnieks papildus Līguma 3.1. punktā noteiktajai nomas maksai katru ceturksni maksā Iznomātājam par patērēto elektroenerģiju, saskaņā ar skaitītāja rādījumiem pie elektrības pievada.
	3. Iznomātājs līdz kārtējā ceturkšņa 10. datumam nosūta Nomniekam rēķinus par iepriekšējā ceturkšņa Līguma 3.1. un 3.2. punktā norādītajiem maksājumiem (pirmo ceturkšņa rēķinu nosūtot Nomniekam līdz \_\_. \_\_\_\_\_\_\_\_). Iznomātājs rēķinus Nomniekam nosūta elektroniski uz e-pasta adresi: \_\_\_\_\_\_\_\_\_\_\_. Ja Nomnieks nav saņēmis rēķinus šajā punktā norādītajā termiņā, tam ir pienākums par to nekavējoties informēt Iznomātāju.
	4. Līguma 3.1. un 3.2. punktā norādītos maksājumus Nomnieks maksā Iznomātājam katru ceturksni, pamatojoties uz Iznomātāja izrakstītiem rēķiniem, 15 (piecpadsmit) darbdienu laikā no rēķina saņemšanas dienas, pārskaitot attiecīgo naudas summu uz Līguma 10. punktā norādīto Iznomātāja bankas kontu.
	5. Par Līguma 3.1. un 3.2. punktā norādīto maksājumu samaksas dienu uzskatāma diena, kad maksājumi saņemti Iznomātāja bankas kontā.
	6. Nomniekam nav tiesības prasīt samazināt Līguma 3.1. punktā norādīto nomas maksu vai prasīt zaudējumu atlīdzināšanu no Iznomātāja, ja notiek elektroenerģijas apgādes pārtraukumi, ar Iznomātāja rīcību nesaistītu iemeslu dēļ.
	7. Iznomātājam, nosūtot rakstisku paziņojumu Nomniekam, ir tiesības vienpusēji mainīt Līguma 3.1. punktā noteikto nomas maksu Ministru kabineta 2018. gada 20. februāra noteikumu Nr. 97 “Publiskas personas mantas iznomāšanas noteikumi” 99. punktā noteiktajos gadījumos.
4. **Nomnieka pienākumi un tiesības**
	1. Nomnieks ne vēlāk kā 3 (trīs) darbdienas pēc Līguma spēkā stāšanās dienas, iesniedz Līguma 9.1.3. punktā norādītajai Iznomātāja kontaktpersonai Nomnieka personāla sarakstu ar personām, kurām būs nepieciešama piekļuve Telpas daļai, norādot katras personas vārdu, uzvārdu, personas kodu un amatu, kas nepieciešams personu identificēšanai un caurlaižu izsniegšanai. Iznomātājam nepaskaidrojot iemeslus, ir tiesības atteikt konkrētai fiziskai personai piekļuvi Objektam. Gadījumā, ja kādam no Nomnieka darbiniekiem tiek noteikts šajā Līguma punktā minētais atteikums, Nomniekam atbilstoši Līguma nosacījumiem jānodrošina personāls, kas var piekļūt Objektam.
	2. Gadījumā, ja Līguma 8.2. punktā norādītajā nomas termiņā mainās saskaņā ar Līguma 4.1. punktu Nomnieka norādītās personas, kurām nepieciešama piekļuve Telpas daļai, Nomnieks ne vēlāk kā 5 (piecas) darbdienas pirms personu ierašanās Objektā iesniedz personu sarakstu atbilstoši Līguma 4.1. punktam.
	3. Nomnieks pirms darbinieku ierašanās Objektā nodrošina, ka tā personāls iepazīstas ar Noteikumiem par Saeimas ēku apmeklēšanas kārtību un uzturēšanos tajās, kas pieejami Saeimas mājaslapā <https://saeima.lv/files/Uzturesanas_Noteikumi.pdf>, un ar Vispārīgo informāciju līguma izpildītājiem par darba aizsardzības prasībām un rīcību ugunsgrēka gadījumā Saeimā, kas pieejama <https://saeima.lv/piegadatajiem.pdf>, un ievēro tos.
	4. Nomnieks garantē, ka ir reģistrēts vai atzīts kā pārtikas uzņēmums Pārtikas un veterinārajā dienestā.
	5. Nomnieks nodrošina Iekārtas atbilstību Latvijas Republikas spēkā esošo normatīvo aktu un ekspluatācijas noteikumu prasībām.
	6. Nomnieks nodrošina Iekārtas darbības nepārtrauktību, savlaicīgu tehnisko apkopi, remontdarbu veikšanu (ja attiecināms), regulāru tīrīšanu un uzkopšanu atbilstoši higiēnas prasībām un epidemioloģiskās drošības prasībām, kā arī uzpildi ar nepieciešamajiem produktiem. Nomnieks nodrošina šādu preču sortimentu – \_\_\_\_\_\_\_\_\_\_\_\_\_\_\_\_\_\_. Par preču sortimenta izmaiņām Pušu Līguma 9.1.1. un 9.1.2. punktā norādītās kontaktpersonas ir tiesīgas vienoties elektroniski. Nomniekam pēc iespējas jānodrošina pārtikas produktu iesaiņošanu ilgtspējīgā iepakojumā.
	7. Nomnieks uzsāk izmantot Telpas daļu atbilstoši Līguma 1.2. punktam pēc Līguma 2.1. punktā norādītā akta abpusējas parakstīšanas dienas.
	8. Nomnieks Telpas daļā izvieto tikai Līguma 1.1. punktā norādīto Iekārtu. Ja Līguma darbības laikā mainās Līguma 1.1. punktā norādītā Iekārta, Nomnieks ne vēlāk kā 5 (piecas) darbdienas pirms Iekārtas nomaiņas elektroniski (nosūtot uz e-pasta adresi) informē Līguma 9.1.2. punktā norādīto Iznomātāja kontaktpersonu. Saskaņā ar šo punktu nosūtīta elektroniskā pasta vēstule uzskatāma par Līguma neatņemamu sastāvdaļu.
	9. Nomniekam ir pienākums nepieļaut Telpas daļas vispārējā stāvokļa pasliktināšanos, ņemot vērā to dabisko nolietojumu.
	10. Nomniekam ir pienākums uzturēt Telpas daļu atbilstoši sanitārajām un ugunsdrošības prasībām un citām Latvijas Republikā spēkā esošajos normatīvajos aktos noteiktajām prasībām, kā arī, ja nepieciešams, veikt Telpas daļas un Iekārtas dezinsekciju. Nomnieka personāls atrodoties Objektā, ievēro Saeimas Administrācijas un Latvijas Republikā spēkā esošajos normatīvajos aktos noteiktās darba aizsardzības, ugunsdrošības, apkārtējās vides aizsardzības, epidemioloģiskās drošības prasības un Iznomātāja pārstāvja norādījumus, veicot attiecīgus pasākumus to nodrošināšanai. Nomnieks uzņemas pilnu atbildību par jebkādām sekām, kuras iestājas minēto prasību neievērošanas vai nepienācīgas ievērošanas rezultātā.
	11. Nomniekam ir pienākums avāriju gadījumos nekavējoties informēt par tiem Iznomātāju, veikt neatliekamos pasākumus avārijas likvidēšanai.
	12. Nomniekam ir pienākums savlaicīgi veikt Līguma 3.1. un 3.2. punktā noteiktos maksājumus, Līgumā noteiktajā kārtībā un termiņā.
	13. Nomnieks Līguma darbības laikā nekavējoties ziņo Iznomātājam par tā valdes locekļu, patiesā labuma guvēja/-u un citu tā Starptautisko un Latvijas Republikas nacionālo sankciju likuma 11.1 pantā norādīto personu maiņu.
	14. Nomnieks uzņemas atbildību par jebkuriem nelaimes gadījumiem, kas radušies Nomnieka vainas dēļ, kā arī sedz zaudējumus, kas radušies Nomnieka darbības vai bezdarbības rezultātā Iznomātājam vai trešajām personām.
	15. Nomnieks nekavējoties informē Iznomātāju, ja atklājušies apstākļi, kas var būt bīstami cilvēku veselībai vai dzīvībai.
	16. Nomnieks nodrošina un garantē, ka Līguma izpildē netiks veikti darījumi (netiks iegādātas preces vai pakalpojumi) ar tādu fizisku vai juridisku personu (tai skaitā tās valdes vai padomes locekli, patieso labuma guvēju, pārstāvēttiesīgo personu vai prokūristu, vai personu, kura ir pilnvarota pārstāvēt juridisko personu darbībās, kas saistītas ar filiāli, vai personālsabiedrības biedru, tā valdes vai padomes locekli, patieso labuma guvēju, pārstāvēttiesīgo personu vai prokūristu, ja juridiskā persona ir personālsabiedrība), pret kuru ir noteiktas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas.
	17. Nomnieks garantē, ka Līguma izpildē netiks izmantotas preces un materiāli, kuru ražošanas vai izcelsmes valsts ir Krievijas Federācija vai Baltkrievijas Republika.Iznomātājam ir tiesības pieprasīt no Nomnieka Līguma izpildē izmantoto preču un materiālu ražošanas vai izcelsmes valsts apliecinošus dokumentus.
	18. Nomnieks ir atbildīgs par visu Latvijas Republikā spēkā esošo normatīvajos aktos paredzēto un ar Nomnieka uzņēmējdarbību saistīto nodokļu samaksu, kā arī normatīvajos aktos izvirzīto prasību, kas attiecas uz tirdzniecību un pārtikas apriti, ievērošanu.
	19. Nomniekam nav tiesības:
		1. nodot Telpas daļu trešajai personai nomā vai slēgt sadarbības vai cita veida līgumus, kā rezultātā trešā persona iegūtu tiesības uz Telpas daļas pilnīgu vai daļēju lietošanu;
		2. veikt Telpas daļas pārbūvi, pārplānošanu, izbūvi un ierīču pārtaisi bez Iznomātāja rakstiskas atļaujas;
		3. pirms Līguma termiņa beigām patvaļīgi atstāt Telpas daļu;
		4. Telpas daļu izmantot mērķim, kas nav minēts Līguma 1.2. punktā.
5. **Iznomātāja pienākumi un tiesības**
	1. Iznomātājs nodrošina, iespēju Nomniekam netraucēti izmantot Telpas daļu, ievērojot Līgumā noteikto, un saskaņā ar Latvijas Republikā spēkā esošajiem normatīvajiem aktiem visā Līguma 8.2. punktā norādītajā nomas termiņā.
	2. Iznomātājs nodrošina Nomnieka personāla iekļūšanu Objektā, ievērojot Objektā pastāvošo kārtību.
	3. Iznomātājam ir tiesības veikt Nomnieka un tā pārstāvju identificēšanu, lai nodrošinātu piekļuvi Telpas daļai, ievērojot Līguma 4.1. un 4.2. punktā noteikto.
	4. Iznomātājs nodrošina Nomniekam iespēju saņemt Līguma 3.2. punktā norādītos elektroenerģijas pakalpojumus, par kuriem Nomniekam ir pienākums norēķināties Līgumā noteiktajā kārtībā, kā arī pēc Nomnieka pieprasījuma sniedz Nomniekam informāciju par pakalpojuma sniedzēja piemērotajiem tarifiem.
	5. Iznomātājs apliecina, ka Telpas daļa atbilst Latvijas Republikā spēkā esošo normatīvo aktu prasībām, kas saistītas ar tehniskajām un ugunsdrošības prasībām.
	6. Iznomātājs nav atbildīgs par pārtraukumiem elektroenerģijas apgādē, ja šo pakalpojumu sniegšanas pārtraukšana nav atkarīga no Iznomātāja.
	7. Iznomātājam ir tiesības izteikt Nomniekam pretenzijas un sūdzības par Līgumā noteikto saistību pienācīgu un kvalitatīvu izpildi.
	8. Iznomātājam ir tiesības dot Nomniekam saistošus norādījumus Telpas daļas izmantošanas kārtībai, neliedzot izmantot Telpas daļu Līguma 1.2. punktā paredzētajam mērķim.
	9. Iznomātājam objektīvu iemeslu dēļ (piemēram, sanāksmes, ārvalstu delegāciju vizītes u.tml. apstākļi) ir tiesības liegt Nomniekam piekļuvi Objekta Telpas daļai kādā noteiktā dienā vai laika posmā.
6. **Pušu atbildība**
	1. Puses par Līguma saistību pilnīgu un pienācīgu izpildi ir atbildīgas saskaņā ar Līguma noteikumiem un Latvijas Republikā spēkā esošajiem normatīvajiem aktiem un atlīdzina otrai Pusei zaudējumus, kas tai radušies Līguma saistību nepildīšanas vai nepienācīgas izpildes dēļ.
	2. Puses savstarpēji ir atbildīgas viena otrai par nodarītajiem zaudējumiem, ja tie radušies vienas Puses vai tās personāla darbības vai bezdarbības dēļ. Zaudējumu atlīdzināšana neatbrīvo Puses no Līguma saistību izpildes.
	3. Nomnieks atbild par Telpas daļas izmantošanu atbilstoši Līgumam un Latvijas Republikā spēkā esošajiem normatīvajiem aktiem. Nomnieks atlīdzina Iznomātājam zaudējumus, kas radušies, Telpas daļu izmantojot pretēji šajā punktā noteiktajam.
	4. Iznomātājs nav atbildīgs par Nomnieka īpašumā esošo Iekārtu, kas atrodas Telpas daļā, tai skaitā par zaudējumiem, ko tai nodarījušas trešās personas.
	5. Jebkura no Līguma izrietošā Iznomātāja sagatavotā rēķina samaksas kavējuma gadījumā Nomnieks pēc Iznomātāja pieprasījuma maksā Iznomātājam līgumsodu 0,5% (puse no procenta) apmērā no attiecīgā rēķina summas bez PVN par katru nokavēto dienu, bet kopā ne vairāk kā 10 % (desmit procenti) no attiecīgā rēķina summas bez PVN.
	6. Ja pēc Līguma izbeigšanas Telpas daļa netiek savlaicīgi atbrīvota un nodota Iznomātājam, Nomnieks veic samaksu par Telpas daļas faktisko lietošanu (t.sk. samaksu par Līguma 3.2. punktā norādīto elektroenerģijas apgādi) un maksā līgumsodu 1% (viens procents) apmērā no kopējās Līguma 3.1. un 3.2. punktā noteiktās ceturkšņa nomas maksas bez PVN par katru nokavēto dienu līdz Telpas daļas atbrīvošanas un nodošanas Iznomātājam, bet ne vairāk kā 10 % (desmit procentus) no kopējās Līguma 3.1. un 3.2. punktā noteiktās ceturkšņa nomas maksas bez PVN, kā arī sedz Iznomātājam visus zaudējumus, kādi Iznomātājam nodarīti Telpas daļas savlaicīgas neatbrīvošanas rezultātā.
	7. Ja Nomnieks nepilda vai nepienācīgi pilda jebkuru no savām saistībām, vai rada zaudējumus Iznomātājam vai tā īpašumam, izņemot Līguma 3.1. un 3.2. punktā norādīto maksājumu kavējumu, un pēc Iznomātāja rakstiska brīdinājuma saņemšanas, turpina nepildīt savas Līguma saistības vai nenovērš pārkāpuma sekas, Iznomātājam ir tiesības prasīt, un Nomniekam ir pienākums maksāt līgumsodu 100,00 EUR (viens simts *euro* un nulle centi) bez PVN apmērā par katru konstatēto pārkāpumu.
	8. Gadījumā, ja Nomniekam atbilstoši Līguma 6.5., 6.6. un 6.7. punktam jāmaksā līgumsods, Nomnieks tā apmaksu veic 10 (desmit) dienu laikā pēc Iznomātāja pieprasījuma saņemšanas uz Līguma 10. punktā norādīto Iznomātāja bankas kontu.
	9. Līgumsoda samaksa neatbrīvo Nomnieku no saistību izpildes un nav uzskatāma par zaudējumu atlīdzināšanu.
	10. Puses tiek atbrīvotas no atbildības par Līguma pilnīgu vai daļēju neizpildi, ja šāda neizpilde radusies nepārvaramas varas (Force Majeure) rezultātā, kuras darbība sākusies pēc Līguma spēkā stāšanās un kuru Puses nevarēja ne iepriekš paredzēt, ne novērst. Pusei, kas atsaucas uz nepārvaramas varas apstākļu darbību, pēc iespējas ātrāk, bet ne vēlāk kā 3 (trīs) dienas no apstākļu iestāšanās brīža, jāinformē par to otra Puse rakstiski un, ja iespējams, ziņojumam jāpievieno kompetentas iestādes izziņa, kas apstiprina minēto apstākļu faktu un sniedz tā aprakstu.
7. **Informācijas aizsardzība un personas datu apstrāde**
	1. Puses neizpauž informāciju trešajām personām, kas iegūta no otras Puses Līguma darbības laikā. Par aizsargājamu informāciju Līguma izpratnē tiek uzskatīta visa veida informācija un dati, kas saistīti ar Līguma izpildi, tai skaitā personu dati, komerciāla, lietišķa, finanšu rakstura informācija vai tehniska informācija un dati jebkurā formā, tai skaitā rakstiskā, mutiskā, elektroniskā formā, kuru Puses ir apzīmējušas kā neizpaužamu vai tās aizsardzība izriet no Latvijas Republikā spēkā esošajiem normatīvajiem aktiem. Šajā punktā noteiktais informācijas neizpaušanas pienākums ir spēkā neierobežotu laiku un ir spēkā arī tad, ja Līgums tiek izbeigts.
	2. Aizsargājama informācija var tikt izpausta trešajām personām vienīgi Latvijas Republikā spēkā esošajos normatīvajos aktos noteiktajos gadījumos, apjomā un kārtībā, kā arī gadījumos, ja šī informācija ir bijusi publiski zināma pirms Līguma noslēgšanas, kļuvusi publiski zināma Līguma darbības laikā vai pēc Līguma izbeigšanās.
	3. Puses apliecina, ka no otras Puses iegūtos personu datus tās apstrādās tikai Līguma saistību izpildes mērķim un tam nepieciešamajā apjomā, ievērojot Latvijas Republikā spēkā esošo personu datu apstrādes un citu normatīvo aktu prasības, kā arī veiks atbilstošus tehniskus un organizatoriskus pasākumus, lai tiktu nodrošināta atbilstoša personas datu drošība, tostarp aizsardzība pret neatļautu vai nelikumīgu apstrādi un pret nejaušu nozaudēšanu, iznīcināšanu vai bojāšanu.
	4. Puses nodrošina, ka to darbinieki un piesaistītie darbu veicēji, kā arī Līguma izpildē piesaistītie apakšuzņēmēji (ja tādi tiek piesaistīti Līgumā noteiktajā kārtībā), to darbinieki un to piesaistītie darbu veicēji ievēro informācijas aizsardzības, tai skaitā personu datu apstrādes un aizsardzības saistības vismaz tādā apmērā kā minēts šajā Līgumā.
	5. Pusēm ir tiesības jebkurā brīdī Līguma izpildes laikā no otras Puses pieprasīt informāciju un pierādījumus, kas apliecina Līgumā noteikto pienākumu izpildi attiecībā uz aizsargājamas informācijas (t.sk. personu datu) apstrādes prasību izpildi. Pēc Pušu no Līguma izrietošo visu saistību izbeigšanās, tās dzēš nodotos personu datus, ja vien Latvijas Republikā spēkā esošie normatīvie akti neparedz datu saglabāšanu noteiktu termiņu. Informācija par personu datu apstrādi Saeimā ir pieejama Saeimas mājaslapā www.saeima.lv sadaļā “Datu apstrāde”.
8. **Līguma spēkā stāšanās, grozīšanas un izbeigšanas kārtība**
	1. Līgums stājas spēkā dienā, kad tas reģistrēts Valsts akciju sabiedrības “Valsts nekustamie īpašumi” (turpmāk – VNĪ) lietvedībā. Līgums ir spēkā līdz Pušu saistību pilnīgai izpildei.
	2. Līguma 1.1. punktā norādītās Telpas daļas nomas termiņš tiek skaitīts no dienas, kad Līgums reģistrēts VNĪ lietvedībā un ir noteikts 24 (divdesmit četri) mēneši no šajā punktā norādītās dienas.
	3. Pusēm rakstveidā vienojoties Līguma 8.2. punktā norādītais nomas termiņš var tikt pagarināts kopā ne ilgāk kā par 24 (divdesmit četriem) mēnešiem (kopējais maksimālais iespējamais Telpas daļas nomas termiņš ir 48 (četrdesmit astoņi) mēneši).
	4. Jebkuri Līguma grozījumi vai papildinājumi ir spēkā tikai tad, ja tie ir izteikti rakstveidā un ir abu Pušu parakstīti, izņemot Līguma 9.2. punktā noteiktās informācijas izmaiņu gadījumā. Līguma grozījumi un papildinājumi stājas spēkā pēc Pušu abpusējas parakstīšanas un reģistrēšanas VNĪ lietvedībā un kļūst par Līguma neatņemamu sastāvdaļu. Gadījumā, ja kāds no Līguma noteikumiem zaudē savu spēku, tas neietekmē pārējo Līguma noteikumu spēkā esību.
	5. Pusēm ir tiesības vienoties par Līguma izbeigšanu pirms Līguma 8.2. punktā norādītā termiņa, rakstveidā noslēdzot attiecīgu vienošanos.
	6. Iznomātājam ir tiesības vienpusēji izbeigt Līgumu ar Nomnieku, vismaz 10 (desmit) darbdienas iepriekš par to rakstiski paziņojot Nomniekam, gadījumos, ja:
		1. Nomnieks izmanto Telpas daļu mērķim, kas nav noteikts Līguma 1.2. punktā;
		2. Telpas daļa netiek izmantota atbilstoši sanitārajām vai ugunsdrošības prasībām un par to Iznomātājs ir informējis Nomnieku;
		3. Nomnieks nepilda tam Līgumā noteiktās saistības vai pilda tās neatbilstoši Līguma nosacījumiem;
		4. Nomnieks Telpas daļu ir nodevis lietošanā vai nomā trešajām personām;
		5. Nomnieks veic Telpas daļas pārbūvi vai to bojā, un to nenovērš 30 (trīsdesmit) dienu laikā no Iznomātāja pretenzijas saņemšanas;
		6. Nomniekam ir pasludināts maksātnespējas process vai apturēta saimnieciskā darbība, tas tiek likvidēts, vai tas nevar iesaistīties pārtikas apritē, jo nav atzīts vai reģistrēts atbilstoši normatīvajiem aktiem;
		7. ja Nomnieks 2 (divu) mēnešu laikā pēc Iznomātāja rēķina iesniegšanas nav apmaksājis Līguma 3.1. un 3.2. punktā noteiktos maksājumus;
		8. tiek izbeigts Iznomātāja un VNĪ 2022. gada 18. februārī noslēgtais nekustamā īpašuma Jēkaba ielā 11, Rīgā apsaimniekošanas un lietošanas līgums (Saeimas līguma reģ. nr. 722.1.12/3-116-13/22).
	7. Iznomātājam ir tiesības, rakstiski informējot Nomnieku 30 (trīsdesmit) dienas iepriekš, vienpusēji izbeigt Līgumu, neatlīdzinot Nomniekam zaudējumus, kas saistīti ar Līguma pirmstermiņa izbeigšanu, ja Iznomātājam Objekta Telpas daļu ir nepieciešams izmantot savām vajadzībām, vai Iekārtas izvietošana Telpas daļā vairs nav iespējama.
	8. Iznomātājs ir tiesīgs neievērot Līguma 8.6. un 8.7. punktā noteiktos termiņus, ja Līgumu nav iespējams izpildīt tādēļ, ka Līguma izpildes laikā Nomniekam (tai skaitā Starptautisko un Latvijas Republikas nacionālo sankciju likuma 11.1 pantā norādītajām personām) ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.
	9. Nomniekam ir tiesības vienpusēji izbeigt Līgumu par Objekta Telpas daļas nomu, 30 (trīsdesmit) dienas iepriekš par to rakstiski informējot Iznomātāju, ja Nomnieks nepiekrīt saskaņā ar Līguma 3.7. punktu Iznomātāja pārskatītajam nomas maksas apmēram.
	10. Ja Līgums tiek izbeigts pirms Līguma 8.2. punktā noteiktā nomas termiņa beigām, Iznomātājam nav jāatlīdzina Nomniekam ar Līguma izbeigšanu saistītie zaudējumi.
	11. Ja Līgums tiek izbeigts Iznomātāja un VNĪ 2022. gada 18. februārī noslēgtā nekustamā īpašuma Jēkaba ielā 11, Rīgā apsaimniekošanas un lietošanas līguma izbeigšanas dēļ, VNĪ nav atbildīga par Nomniekam nodarītajiem zaudējumiem.
	12. Jebkurā Līguma izbeigšanas gadījumā Puses izpilda visas saistības, kas radušās līdz Līguma izbeigšanas brīdim.
9. **Citi noteikumi**
	1. Pušu kontaktpersonas:
		1. Nomnieka kontaktpersona – \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ (tālr. \_\_\_\_\_\_\_\_\_\_\_, e-pasta adrese: \_\_\_\_\_\_\_\_\_\_\_\_\_), kur\_ pārstāv Nomnieku jautājumos, kas saistīti ar Līguma izpildi, risina problēmsituācijas un ir tiesīgs Nomnieka vārdā parakstīt nodošanas un pieņemšanas aktus;
		2. Iznomātāja kontaktpersona – \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ (tālr. \_\_\_\_\_\_\_\_\_\_\_, e-pasta adrese: \_\_\_\_\_\_\_\_\_\_\_\_\_\_), kur\_ uzrauga Līguma izpildi, kā arī Iznomātāja vārdā paraksta nodošanas un pieņemšanas aktus;
		3. Iznomātāja kontaktpersona – \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ (tālr. \_\_\_\_\_\_\_\_\_\_\_, e-pasta adrese: \_\_\_\_\_\_\_\_\_\_\_\_\_\_), kur\_ koordinē Līguma izpildi, risina ar to saistītās problēmsituācijas un tehniskus jautājumus, kā arī kur\_ nodrošina piekļuvi Objektam.
	2. Ja Līguma darbības laikā kāda no Pusēm veic izmaiņas kontaktinformācijā, saimnieciskajos rekvizītos, adresēs vai arī maina Līgumā noteiktās Pušu kontaktpersonas, tad attiecīgajai Pusei ir pienākums 3 (trīs) darbdienu laikā par to rakstiski paziņot otrai Pusei. Atsevišķi Līguma grozījumi par to netiek veikti. Ja Puse neizpilda šajā Līguma punktā noteikto paziņošanas pienākumu, uzskatāms, ka otra Puse ir pilnībā izpildījusi savas saistības, lietojot Līgumā norādīto otras Puses informāciju.
	3. Jautājumus, kas nav atrunāti Līgumā, Puses risina saskaņā ar Latvijas Republikā spēkā esošajiem normatīvajiem aktiem.
	4. Visi strīdi, kas rodas saistībā ar šo Līgumu un tā izpildi, vispirms tiek risināti savstarpēju sarunu ceļā, bet gadījumā, ja Puses 30 (trīsdesmit) dienu laikā nespēj vienoties par Līgumā noteikto saistību izpildi, tad strīds risināms Latvijas Republikas tiesā saskaņā ar Latvijas Republikā spēkā esošiem normatīvajiem aktiem.
	5. Nomnieks apliecina, ka Līguma parakstīšanas brīdī tam un tā patiesā labuma guvējiem nav piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas, nav attiecināmi Starptautisko un Latvijas Republikas nacionālo sankciju likuma 11.1 panta pirmajā daļā minētie nosacījumi.
	6. Pusēm nav tiesības nodot Līguma saistību izpildi trešajai personai bez otras Puses iepriekšējas rakstiskas piekrišanas.
	7. Gadījumā, ja Nomnieks tiek reorganizēts, Līgums paliek spēkā un tā noteikumi ir saistoši Nomnieka saistību pārņēmējam.
	8. Līgums sagatavots un parakstīts latviešu valodā uz \_\_ (\_\_\_) lapām. Līgums elektroniska dokumenta veidā tiek parakstīts ar drošu elektronisko parakstu un laika zīmogu.

VAI

Līgums sagatavots 3 (trīs) eksemplāros latviešu valodā un parakstīts uz \_\_ (\_\_\_\_) lapām. Viens Līguma eksemplārs tiek nodots Nomniekam, otrs Iznomātājam un trešais VNĪ. Visiem Līguma eksemplāriem ir vienāds juridiskais spēks.

*[pirms līguma slēgšanas tiek norādīts atbilstošais Līguma punkta formulējums atkarībā no līguma parakstīšanas veida (papīra vai elektroniskā formātā)].*

1. **Pušu rekvizīti un paraksti**

|  |  |
| --- | --- |
| **Iznomātājs****Latvijas Republikas Saeima** Nod. maks. reģ. kods 90000028300 Jēkaba iela 11, Rīga, LV-1811 Banka: kods: Konta Nr.:  | **Nomnieks****\_\_\_\_\_\_\_\_\_\_\_\_**Reģistrācijas Nr. Juridiskā adrese: Banka: kods: Konta Nr.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. Pilnvarotas personas gadījumā pieteikumam pievieno apliecinātu pilnvaras kopiju. [↑](#footnote-ref-1)
2. Pirms līguma parakstīšanas, līguma projekts var tikt precizēts, to noformējot parakstīšanai papīra formātā, ja Nomnieks nevar nodrošināt līguma elektronisku parakstīšanu no savas puses. [↑](#footnote-ref-2)
3. Īpašnieks: Latvijas valsts Latvijas Republikas Finanšu ministrijas personā, īpašuma tiesības uz nekustamo īpašumu Jēkaba ielā 11, Rīgā (kadastra numurs: 0100 008 0056) ir nostiprinātas Rīgas pilsētas zemesgrāmatas nodalījuma Nr. 100000090385, II daļas 1.iedaļas ierakstā Nr. 3.2., žurnāls Nr. 300005554349, zemesgrāmatas tiesneša lēmuma datums: 2022. gada 28. februāris. Valsts akciju sabiedrība “Valsts nekustamie īpašumi” (turpmāk – VNĪ) veic nekustamā īpašuma pārvaldīšanu, pamatojoties uz 2020. gada 18. martā starp Latvijas Republikas Finanšu ministriju un VNĪ noslēgto Nekustamā īpašuma portfeļa pārvaldīšanas līgumu Nr.IEN/2020/364. Nekustamais īpašums nodots Iznomātāja lietošanā ar tiesībām nodot tā daļu lietošanā trešajām personām, pamatojoties uz VNĪ un Iznomātāja 2022. gada 18. februārī noslēgto nekustamā īpašuma Jēkaba ielā 11, Rīgā apsaimniekošanas un lietošanas līgumu (Saeimas līguma reģ. nr. 722.1.12/3-116-13/22). [↑](#footnote-ref-3)